《意难忘 与夫子夜坐，书此述怀》
清代·方彦珍

前世何缘，喜今生聚首，声气相联。伯鸾偕德耀，玉树配青莲。

言既合、意双虔。更避俗心坚。最堪欣、案眉朝夕，彼此生怜。

不须悟道参禅。领衡门幽趣，纸阁芦帘。埋名追隐士，养性学闲仙。

棋共著，韵同拈。每并坐齐肩。志清高、心存忠恕，仁义求全。

作者简介：方彦珍，字静云，号岫君，仪徵人。国学方国祥女。幼从父读，七八岁即解四声，长工吟咏，适陈立基，亦俊才，闺门倡和穆如也，著《有诚堂诗集》。